ମୋଜାମ୍ବିକ ରାଷ୍ଟ୍ରପତିଙ୍କ ସହ ପ୍ରଧାନମନ୍ତ୍ରୀଙ୍କ ମିଳିତ ପ୍ରେସ ବିବୃତି (ଜୁଲାଇ 07, 2016)

ରାଷ୍ଟ୍ରପତି ଫିଲିପେ ନ୍ୟୁସି ମହୋଦୟ, ଗଣମାଧ୍ୟମର ପ୍ରତିନିଧିବୃନ୍ଦ, ଆପଣଙ୍କ ସ୍ନେହଭରା ଏବଂ ବିଜ୍ଞତାପୂର୍ଣ୍ଣ ବକ୍ତବ୍ୟ ପାଇଁ ଧନ୍ୟବାଦ । ଭାରତ ପାଇଁ ଆପଣଙ୍କ ଭାବନା ଏବଂ ଆମ ଦ୍ୱିପାକ୍ଷିକ ବନ୍ଧନ ସହ ମୁଁ ଆନ୍ତରିକତାର ସହିତ ଏକମତ । ରାଷ୍ଟ୍ରପତି ନ୍ୟୁସି, ଗତ ବର୍ଷ ଏସିଆ ଗସ୍ତ ସମୟରେ ଭାରତ ଆପଣଙ୍କ ପ୍ରଥମ ଗନ୍ତବ୍ୟ ସ୍ଥଳ ଥିଲା । ଆଜି, ମୋର ଆଫ୍ରିକା ଗସ୍ତ ସମୟରେ ମୋଜାମ୍ବିକ ମୋର ପ୍ରଥମ ଗନ୍ତବ୍ୟ ସ୍ଥଳ ହୋଇଥିବାରୁ ମୁଁ ଆନନ୍ଦିତ । ବନ୍ଧୁଗଣ, ଔପନିବେଶିକ ଶାସନର ଅତ୍ୟାଚାର ସମୟରେ ଆମ କଷ୍ଟ ଏବଂ ସଘଂର୍ଷ ଆମ ଦୁଇ ଦେଶକୁ ନିକଟତର କରିଛି । ଭାରତ ଥିଲା ମୋଜାମ୍ବିକ ସ୍ୱାଧୀନତାର ଦୃଢ ସମର୍ଥକ । କିନ୍ତୁ ଏହା କେବଳ ଅତୀତ କଥା ନୁହେଁ । ଆଗାମୀ ବର୍ଷମାନଙ୍କରେ ଏକ ଦୃଢ ସହଭାଗିତା ପାଇଁ ରାଷ୍ଟ୍ରପତି ଏବଂ ମୁଁ ଆମ ମତ ବିନିମୟ ସହ ବିସ୍ତୃତ ଭାବରେ ଆଲୋଚନା କରିଛୁ । ବାସ୍ତବରେ, ମୋଜାମ୍ବିକ ଆଫ୍ରିକାରେ ଭାରତୀୟ ନିବେଶର ପ୍ରବେଶ ପଥ । ଆଫ୍ରିକାରେ ଭାରତୀୟ ବିନିଯୋଗର ଏକ ଚତୁର୍ଥାଂଶ ମୋଜାମ୍ବିକରେ କରାଯାଇଛି । ଗତ ଏକ ଦଶନ୍ଧି ଧରି ବାଣିଜ୍ୟ ଓ ବ୍ୟବସାୟ କ୍ଷେତ୍ରରେ ଆମ ସହଯୋଗିତା ବୃଦ୍ଧି ପାଇଚାଲିଛି । ରାଷ୍ଟ୍ରପତି ନ୍ୟୁସିଙ୍କ ନେତୃତ୍ୱରେ ଭାରତର ବିନିଯୋଗ ପାଇଁ ମୋଜାମ୍ବିକରେ ଉପଯୁକ୍ତ ବାତାବରଣ ମିଳି ଚାଲିଥିବ ବୋଲି ଆମର ବିଶ୍ୱାସ । ଦକ୍ଷତା ଏବଂ ଆଗ୍ରହରେ ଥିବା ଏକାଭିମୁଖିତା ଆମ ସହଭାଗିତାର ଅନ୍ୟତମ କାରଣ । • ତାହା କୃଷି କିମ୍ବା ସ୍ୱାସ୍ଥ୍ୟର ଯତ୍ନ ହେଉ; କିମ୍ବା ଶକ୍ତି ସୁରକ୍ଷା • ପ୍ରାକୃତିକ ସମ୍ପଦ କିମ୍ବା ପ୍ରଯୁକ୍ତି ବିଦ୍ୟା; • କୌଶଳ ବିକାଶ କିମ୍ବା ସଂସ୍ଥା ନିର୍ମାଣ • ସୁରକ୍ଷା କିମ୍ବା ପ୍ରତିରକ୍ଷା; ଭାରତର ଆବଶ୍ୟକତା କ୍ଷେତ୍ରରେ ମୋଜାମ୍ବିକର ଦକ୍ଷତା ରହିଛି, ଏବଂ ମୋଜାମ୍ବିକ ଯାହା ଆବଶ୍ୟକ କରୁଛି ତାହା ଭାରତ ପାଖରେ ଅଛି । ଆମେ ପରସ୍ପରଙ୍କୁ ଅଭିନନ୍ଦନ ଜଣାଉଛୁ । ରାଷ୍ଟ୍ରପତି ଫିଲିପେ ନ୍ୟୁସି କୃଷିକୁ ନିଜର ସର୍ବାଧିକ ପ୍ରାଥମିକତା ଭାବରେ ଦର୍ଶାଇଛନ୍ତି । ମୋଜାମ୍ବିକରେ କୃଷି ଭିତ୍ତିଭୂମିର ବିକାଶ ଏବଂ ଉତ୍ପାଦକତା ବୃଦ୍ଧି ପାଇଁ କିଭଳି ଏକାଠି ମିଶି କାର୍ଯ୍ୟ କରାଯାଇପାରିବ ସେ ବିଷୟରେ ଆମ ବିଶେଷଜ୍ଞମାନେ ଆଲୋଚନା କରିଛନ୍ତି । ଏହି ସହଯୋଗିତାକୁ ତ୍ୱରାନ୍ୱିତ କରିବା ପାଇଁ ଆଜି ଆମେ ଏକମତ ହୋଇଛୁ । ଖାଦ୍ୟ ସୁରକ୍ଷା କ୍ଷେତ୍ରରେ ମଧ୍ୟ ଆମେ ଆମ ସହଭାଗିତାକୁ ସୁଦୃଢ କରୁଛୁ । ଭାରତ ମୋଜାମ୍ବିକଠାରୁ ଡାଲିଜାତୀୟ ଶସ୍ୟ କ୍ରୟ କରିବାର ପ୍ରତିଶୃତି ଦେଇଛି ଯାହାକି ଭାରତର ଆବଶ୍ୟକତା ପୂରଣ କରିବ । ଏହା ଆହୁରି ମଧ୍ୟ ଦେଶରେ ବାଣିଜ୍ୟଭିତ୍ତିକ କୃଷିରେ ଦୀର୍ଘକାଳୀନ ବିନିଯୋଗ ପାଇଁ ପଥ ପରିଷ୍କାର କରିବ, କୃଷି କ୍ଷେତ୍ରରେ ରୋଜଗାର ବୃଦ୍ଧି କରିବ ଏବଂ ଚାଷୀମାନଙ୍କ ଆୟ ବୃଦ୍ଧି କରିବ । ସ୍ୱାସ୍ଥ୍ୟ ସେବା ଆହୁରି ଏକ କ୍ଷେତ୍ର ଯେଉଁଠି ଭାରତର ଦକ୍ଷତା ଏବଂ ମୋଜାମ୍ବିକର ଆବଶ୍ୟକତା ମେଳ ଖାଉଛି । ଭାରତ ମୋଜାମ୍ବିକର ଜନସାଧାରଣଙ୍କ ସ୍ୱାସ୍ଥ୍ୟ ସେବା ପାଇଁ ଅତ୍ୟାବଶ୍ୟକ ଔଷଧ ଦାନ କରିବ ଯେଉଁଥିରେ ଏଡ୍ସ ର ଚିକିତ୍ସା ପାଇଁ ଔଷଧ ମଧ୍ୟ ରହିବ । ବନ୍ଧୁଗଣ, ପ୍ରାୟ 20,000 ମୋଜାମ୍ବିକ ନାଗରିକମାନଙ୍କ ପୂର୍ବପୁରୁଷ ଭାରତୀୟ । ସେମାନେ ଆମ ଅର୍ଥ ବ୍ୟବସ୍ଥା ଏବଂ ଆମ ସମାଜ ମଧ୍ୟରେ ସେତୁ ସଦୃଶ । ରାଷ୍ଟ୍ରପତି ନ୍ୟୁସି ଏବଂ ମୁଁ ଆତଙ୍କବାଦକୁ ଆଜି ସାରା ବିଶ୍ୱ ସମ୍ମୁଖୀନ ହେଉଥିବା ସବୁଠାରୁ ବଡ ସମସ୍ୟା ରୂପରେ ଦେଖୁଛୁ । ମୋଜାମ୍ବିକ ଏବଂ ଭାରତ ମଧ୍ୟ ଏଥିରୁ ବାଦ ପଡିନାହାନ୍ତି । ଆତଙ୍କବାଦ ଉଭୟ ଭାରତ ଏବଂ ମୋଜାମ୍ବିକକୁ ସମାନ ଭାବରେ ପ୍ରଭାବିତ କରୁଛି । ଆତଙ୍କର ଜାଲ ଅନ୍ୟ ଅନ୍ତର୍ଦେଶୀୟ ଅପରାଧ ସହ ଜଡିତ । ନିଶା କାରବାରକୁ ରୋକିବା ପାଇଁ ହୋଇଥିବା ଆମ ରାଜିନାମା – ନିଶା ଔଷଧ କାରବାରର ଆତଙ୍କ ଏବଂ ଏହାର ଜାଲକୁ ପ୍ରତିହତ କରିବା ଦିଗରେ ଆମ ପ୍ରତିଶୃତିର ପରିସାକ୍ଷ୍ୟ । ଭାରତ ଏବଂ ମୋଜାମ୍ବିକ ଭାରତ ମହାସାଗର ଦ୍ୱାରା ସଂଯୁକ୍ତ । ଏହା ଅନେକ ଅର୍ଥନୈତିକ ସୁଯୋଗର ଗନ୍ତାଘର । କିନ୍ତୁ ସାମୁଦ୍ରିକ ପରିସରରେ ସୃଷ୍ଟି ହେଉଥିବା ସୁରକ୍ଷା ଆହ୍ୱାନଗୁଡିକ ପ୍ରତି ମଧ୍ୟ ଆମେ ସଚେତନ । ଆମର ମିଳିତ ସୁରକ୍ଷା ସ୍ୱାର୍ଥକୁ ଆଗେଇ ନେବା ପାଇଁ ରାଷ୍ଟ୍ରପତି ଏବଂ ମୁଁ – ଆଜି ଆମ ସୁରକ୍ଷା ଏବଂ ପ୍ରତିରକ୍ଷା ସମ୍ପର୍କକୁ ସୁଦୃଢ କରିବା ପାଇଁ ଏକମତ ହୋଇଛୁ । ମୋଜାମ୍ବିକର ପ୍ରତିରକ୍ଷା ବାହୀନିକୁ ସହଯୋଗ କରିବା ପାଇଁ ଆମେ ଦକ୍ଷତା ବୃଦ୍ଧି କରି, ସଂଗଠନ ନିର୍ମାଣ କରି, କର୍ମଚାରୀମାନଙ୍କୁ ତାଲିମ ଦେଇ, ଉପକରଣ ଯୋଗାଇ ଏବଂ ପରସ୍ପରର ସୃଷ୍ଟି ହେଉଥିବା ଆବଶ୍ୟକତାକୁ ପୂରଣ କରି ଏକାଠି ମିଶି କାମ କରିବୁ । ବନ୍ଧୁଗଣ, ଆମ ସହଯୋଗ ମାତ୍ର ଆମ ଦୁହିଁଙ୍କର ବିକାଶ ପାଇଁ ନୁହେଁ । ସମଗ୍ର ଅଞ୍ଚଳ ଏବଂ ବୈଶ୍ୱିକ ହିତ ସମ୍ପର୍କରେ ମଧ୍ୟ ଆମେ ସଚେତନ । ମିଳିତ ଜାତିସଂଘର ସୁରକ୍ଷା ପରିଷଦରେ ସଂସ୍କାର ଠାରୁ ଆରମ୍ଭ କରି 21 ଜୁନକୁ ଆନ୍ତର୍ଜାତିକ ଯୋଗ ଦିବସ ରୂପେ ଗ୍ରହଣ କରାଯିବା ପର୍ଯ୍ୟନ୍ତ ବିଭିନ୍ନ ପ୍ରସଙ୍ଗରେ ଆନ୍ତର୍ଜାତିକ ସ୍ତରରେ ମଧ୍ୟ ଆମେ ପରସ୍ପର ପାଖରେ ଠିଆ ହୋଇଛୁ । ଗତ ବର୍ଷ ପ୍ୟାରିସ୍ ଠାରେ ଆୟୋଜିତ ସିଓପି-21 ଶିଖର ବୈଠକରେ ସୌର ଶକ୍ତିକୁ ଅକ୍ଷୟ ଶକ୍ତିର ଏକ ସ୍ରୋତ ଭାବେ ପ୍ରୋତ୍ସାହିତ କରିବାରେ ଭାରତ ପ୍ରମୁଖ ଭୂମିକା ଗ୍ରହଣ କରିଥିଲା । ଏହି ଉଦ୍ଦେଶ୍ୟରେ ଆମେ ଜଳବାୟୂ ପରିବର୍ତ୍ତନର ମୁକାବିଲା ପାଇଁ International Solar Alliance ଗଠନ କଲୁ । ଏହି Alliance ବା ସଙ୍ଗଠନକୁ ବର୍ତ୍ତମାନ ସୁଦ୍ଧା 120 ଟି ଦେଶର ସମର୍ଥନ ମିଳିଛି ଏବଂ ଏହି କାର୍ଯ୍ୟରେ ମୋଜାମ୍ବିକର ସହଭାଗିତା ଆମ ପାଇଁ ଯଥେଷ୍ଟ ମୂଲ୍ୟବାନ । ବନ୍ଧୁଗଣ, ଆର୍ଥିକ ବିକାଶ ମାର୍ଗରେ ଭାରତ ମୋଜାମ୍ବିକ ସହିତ ପାଦକୁ ପାଦ ମିଳାଇ ଚାଲିବ । ଉଭୟ ଦେଶର ଜନସାଧାରଣଙ୍କ ନିରାପଦ ଏବଂ ସୁରକ୍ଷିତ ଭବିଷ୍ୟତ ସୁନିଶ୍ଚିତ କରିବା ଏବଂ ସେମାନଙ୍କ ଉଜ୍ଜ୍ୱଳ ଭବିଷ୍ୟତର କାମନା ସହ ଆପଣଙ୍କ ବିକାଶରେ ଆମେ ବିଶ୍ୱସ୍ତ ବନ୍ଧୁ ଏବଂ ଜଣେ ନର୍ଭରଯୋଗ୍ୟ ସହଭାଗୀ ହୋଇ ରହିବୁ । ମୋର ଏବଂ ମୋର ପ୍ରତିନିଧି ଦଳର ସ୍ନେହପୂର୍ଣ୍ଣ ସ୍ୱାଗତ ଏବଂ ଉଦାରତାପୂର୍ଣ୍ଣ ଆତିଥ୍ୟ ପାଇଁ ମୁଁ ପୁଣିଥରେ ରାଷ୍ଟ୍ରପତି ନ୍ୟୁସି, ମୋଜାମ୍ବିକର ସରକାର ଏବଂ ଜନସାଧାରଣଙ୍କୁ ଧନ୍ୟବାଦ ଜ୍ଞାପନ କରୁଛି । ଧନ୍ୟବାଦ । ଅନେକ ଅନେକ ଧନ୍ୟବାଦ ।